冬日登城樓有懷因贈程騰
作者：盧綸
朝代：唐

paragraphs: 生涯何事多羈束，賴此登臨暢心目。
郭南郭北無數山，萬井逶迤流水間。
彈琴對酒不知暮，岸幘題詩身自閑。
風聲肅肅鴈飛絕，雲色茫茫欲成雪。
遙思海客天外歸，坐想征人兩頭別。
世情多以風塵隔，泣盡無因畫籌策。
誰知白首窗下人，不接朱門坐中客。
賤亦不足歎，貴亦不足陳。
長卿未遇楊朱泣，蔡澤無媒原憲貧。
如今萬乘方用武，國命天威借貔虎。
窮達皆爲身外名，公侯可廢刀頭取。
君不見漢家邊將在邊庭，白羽三千出井陘。
當風看獵擁珠翠，豈在終年窮一經。